CELEX: 62008CN0554
Language: mt
Date: 2008-12-17 00:00:00
Title: Kawża C-554/08 P: Appell ippreżentat fis- 17 ta' Diċembru 2008 minn Le Carbone Lorraine mis-sentenza tal-Qorti tal-Prim'Istanza (Il-Ħames Awla) mogħtija fit- 8 ta' Ottubru 2008 fil-Kawża T-73/04, Carbone Lorraine vs Il-Kummissjoni

21.2.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 44/35
            
         Appell ippreżentat fis-17 ta' Diċembru 2008 minn Le Carbone Lorraine mis-sentenza tal-Qorti tal-Prim'Istanza (Il-Ħames Awla) mogħtija fit-8 ta' Ottubru 2008 fil-Kawża T-73/04, Carbone Lorraine vs Il-Kummissjoni
   (Kawża C-554/08 P)
   (2009/C 44/59)
   Lingwa tal-kawża: Il-Franċiż
   Partijiet
   
      Appellanti: Le Carbone Lorraine (rappreżentanti: A. Winckler u H. Kanellopoulos, avukati)
   
      Appellata: Il-Kummissjoni tal-Komunitajiet Ewropej
   Talbiet
   
               —
            
            
               tannulla parzjalment, skont l-Artikolu 225(1) tat-Trattat KE, l-Artikolu 61 tal-Istatut tal-Qorti tal-Ġustizzja, is-sentenza mogħtija mill-Qorti tal-Prim'Istanza fit-8 ta' Ottubru 2008 fil-Kawża T-73/04, Carbone Lorraine vs Il-Kummissjoni;
            
         
               —
            
            
               tilqa' t-talbiet ta' Le Carbone Lorraine fl-ewwel istanza u tnaqqas konsegwentement, skont l-Artikolu 229 KE, l-Artikolu 61 tal-Istatut tal-Qorti tal-Ġustizzja u tal-Artikolu 17 tar-Regolament tal-Kunsill Nru 17/62 (1), li sar l-Artikolu 31 tar-Regolament tal-Kunsill Nru 1/2003 (2), il-multa imposta fuq Carbone Lorraine mill-Kummissjoni bid-deċiżjoni tat-3 ta' Diċembru 2003 fil-Każ C.38.359 — Prodotti abbażi tal-karbonju u tal-grafita għall-applikazzjonijiet elettriċi u mekkaniċi (3);
            
         
               —
            
            
               tikkundanna lill-Kummissjoni għall-ispejjeż.
            
         Aggravji u argumenti prinċipali
   L-appellanti tinvoka erba' aggravji insostenn tal-appell tagħha.
   Permezz tal-ewwel aggravju tagħha, l-appellanti ssostni li l-Qorti tal-Prim'Istanza kisret il-prinċipju tan-natura individwali tal-pieni, peress li ddeċidiet li l-Kummissjoni ma kellhiex tanalizza separatament l-elementi differenti tal-ksur minħabba li kien hemm ksur wieħed u strateġija globali kondiviża bejn il-membri kollha tal-akkordju. Tali analiżi globali tal-ksur, fin-nuqqas ta' definizzjoni xierqa tas-swieq rilevanti tal-prodotti jew tal-kategoriji tal-prodotti inkwistjoni, twassal sabiex l-ammont tal-multa jiġi stabbilit mingħajr ma jkun relatat mal-ksur reali mwettaq b'mod speċifiku minn kull wieħed mill-membri tal-akkordju.
   Permezz tat-tieni aggravju tagħha, il-kumpannija appellanti tallega li l-Qorti tal-Prim'Istanza interpretat b'mod ħażin id-deċiżjoni tal-Kummissjoni, peress li qieset li din ikkunsidrat b'mod xieraq l-impatt konkret tal-akkordju fuq is-suq inkwistjoni sabiex iddeterminat l-ammont tal-multa, minkejja li l-Kummissjoni stess, kemm fid-deċiżjoni tagħha tat-3 ta' Diċembru 2003, kif ukoll matul is-seduta quddiem il-Qorti tal-Prim'Istanza, ikkunsidrat li dan l-impatt ma setax jiġi kkalkulat bi preċiżjoni. Fil-fatt, il-ksur ġie meqjus bħala “gravi ħafna” fuq is-sempliċi bażi tan-natura u tal-firxa ġeografika tiegħu.
   Permezz tat-tielet aggravju tagħha, l-appellanti tinvoka l-ksur mill-Qorti tal-Prim'Istanza, tal-prinċipju ta' trattament ugwali, peress li kkonfermat ir-rifjut tal-Kummissjoni li tagħtiha tnaqqis supplementari tal-multa abbażi tal-Komunikazzjoni dwar il-klemenza, minkejja li, barra minn hekk, dan it-tnaqqis ingħata lil żewġ kumpanniji oħra kompetituri tal-appellanti. Għaldaqstant, il-kooperazzjoni mill-qrib u konstanti ta' din tal-aħħar matul il-proċeduri, ma kinetx meħuda inkunsiderazzjoni u kkumpensata biżżejjed mill-Qorti tal-Prim'Istanza.
   Permezz tar-raba' u l-aħħar aggravju tagħha, Carbone Lorraine finalment tallega l-ksur tal-prinċipju ta' proporżjonalità u ta' trattament ugwali mill-Qorti tal-Prim'Istanza, peress li kkunsidrat li l-appellanti ma setgħetx tgawdi minn tnaqqis tal-multa fid-dawl tad-diffikultajiet finanzjarji li kienet għaddejja minnhom, minkejja li dan l-istess fattur ġie madankollu meqjus biżżejjed sabiex titnaqqas il-multa imposta fuq kumpannija oħra kompetitriċi.
   
      (1)  Regolament tal-Kunsill Nru 17/62, tas-6 ta' Frar 1962, L-ewwel Regolament li jimplimenta l-Artikoli 85 u 86 tat-Trattat (ĠU 13, p. 204).
   
      (2)  Regolament tal-Kunsill (KE) Nru 1/2003, tas-16 ta' Diċembru 2002, fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (ĠU 2003, L 1, p. 1).
   
      (3)  ĠU 2004, L 125, p. 45.